ORDE do 15 de marzo de 2007 pola que se establecen as bases que regulan a concesión das axudas destinadas á adquisición de animais de reposición de determinadas razas bovinas, ovinas e cabrúas autóctonas, e se convocan en 2007.
CONSELLERÍA DO MEDIO RURAL — III. OUTRAS DISPOSICIÓNS — 19/03/2007

A gandaría baseada nas nosas razas autóctonas foi tradicionalmente, e é hoxe, unha produción de riqueza incalculable desde diversos puntos de vista, tanto económicos, como sociais e ambientais.
Ademais, non se pode esquecer que as razas autóctonas galegas supoñen un almacén xenético fundamental que é necesario conservar.
O mantemento deste gando é imprescindible para a conservación dos ecosistemas de pastos que, doutro xeito, se estragarían irremediablemente.
Tamén é unha ferramenta utilísima para a fixación da poboación no medio rural mellorando as súas condicións de vida, incrementando a calidade a competitividade e o valor engadido dos productos.
As actividades para subvencionar enmárcanse no disposto nas directrices comunitarias sobre axudas estatais ao sector agrario e forestal 2007-2013 (2006/C 319/01), tendo en conta o Regulamento (CE) 1320/2006, polo que se establecen normas para a transición á axuda ao desenvolvemento rural establecida no Regulamento (CE) 1698/2006 do Consello.
Establécense axudas dirixidas a gandeiros da Comunidade Autónoma de Galicia titulares de explotacións de gando bovino, ovino e cabrún que adquiran en poxa pública femias de reposición ou machos reprodutores dalgunha das razas incluídas no anexo 1 do Real decreto 1734/2000, do 20 de outubro, modificado polo Real decreto 836/2002, do 2 de agosto, e que cumpran os requisitos enunciados no anexo 2 da anterior normativa.
En consecuencia, de acordo co previsto no artigo 30.1º.3 do Estatuto de autonomía de Galicia e, no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financiero e orzamentario de Galicia, a Lei 1/1983, reguladora da Xunta e do seu presidente,
DISPOÑO:
Artigo 1º.-Obxecto.
O obxecto desta orde é convocar e regular as axudas para a adquisición de animais de reposición de determinadas razas bovinas, ovinas e cabrúas, femias de reposición ou machos reprodutores que, se adquiran en poxa pública durante o ano 2007 na Comunidade Autónoma de Galicia, e proceder á súa convocatoria para o ano 2007.
Artigo 2º.-Ámbito de aplicación.
O ámbito de aplicación desta orde será o territorio da Comunidade Autónoma de Galicia.
Artigo 3º.-Finalidade.
Os fins que se pretenden acadar con esta orde son os seguintes:
-O aumento da rendibilidade das explotacións gandeiras galegas, da súa viabilidade e do nivel de vida dos gandeiros.
-A modernización do sector gandeiro galego en materia de xenética, sanidade e produción animal.
-A mellora da eficacia dos sistemas produtivos agrarios e das calidades nas súas producións.
-A optimización na utilización das oportunidades e recursos dispoñibles.
Artigo 4º.-Beneficiarios.
Serán beneficiarios das axudas para a adquisición de animais os titulares das explotacións gandeiras que cumpran:
a) Adquirir na poxa un lote de, como mínimo, cinco femias de reposición para as especies ovina e cabrúa e tres xovencas de reposición para a especie bovina, ou un macho reprodutor.
b) Comprometerse a manter os animais adquiridos na súa explotación durante un período mínimo de tres anos, agás para as xovencas de reposición, que deberán manterse, como mínimo, durante cinco anos e someterse aos controis que efectúe a Dirección Xeral de Produción, Industrias e Calidade Agroalimentaria.
c) Acreditar a viabilidade económica da explotación conforme o establecido no punto 17º do artigo 2 do Real decreto 613/2001, do 8 de xuño, para a mellora e modernización das estruturas de produción das explotacións agrarias.
d) Cumprir na súa explotación as normas mínimas autonómicas, estatais e comunitarias en materia sanitaria, de ambiente, hixiene e benestar dos animais.
e) O titular da explotación deberá posuír a capacidade e competencia profesionais axeitadas.
f) Non se concederán as axudas previstas por este decreto aos titulares de explotacións de vacún de carne cuxa carga gandeira supere as 1,8 UGM/ha (Unidade de Gando Maior/hectárea), exceptuándose desta limitación aquelas explotacións con dimensión igual ou inferior a 15 UGM.
2. O número de femias por lote previsto no parágrafo a do punto anterior non será de aplicación para as poxas de xovencas da raza rubia galega.
Artigo 5º.-Axudas.
Cuantificación da subvención: a contía total da subvención poderá acadar o 50% do custo do animal nas zonas desfavorecidas incluídas nas listas a que fai referencia o número 4º, do artigo 55 do Regulamento (CE) 1257/1999 do Consello, do 17 de maio, sobre a axuda ao desenvolvemento rural a cargo do Fondo Europeo de Orientación e de Garantía Agrícola (FEOGA) e polo que se modifican e derrogan determinados regulamentos, e o 40% dese mesmo custo no resto das zonas, sen superar en ningún caso os seguintes importes:
-48,08 euros por femia reprodutora das especies ovina e cabrúa.
-210,35 euros por xovenca.
-90,1 euros por macho reprodutor das especies ovina ou cabrúa.
-300,50 euros por macho reprodutor da especie bovina.
Se o solicitante é titular dunha gandaría inscrita no libro xenealóxico da raza adquirida na poxa, os importes máximos serán:
-36,06 euros por femia reprodutora das especies ovina e cabrúa.
-157,76 euros por xovenca.
-67,61 euros por macho reprodutor das especies ovina ou cabrúa.
-225,38 euros por macho reprodutor da especie bovina.
Artigo 6º.-Solicitudes e prazos de presentación.
1. As solicitudes presentaranse preferentemente nos rexistros dos órganos dependentes da Consellería do Medio Rural. Así mesmo, poderán presentarse nos rexistros de calquera órgano administrativo que
pertenza á Administración xeral do Estado, a calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de que na cabeceira da primeira folla do documento que se queira enviar se faga constar, con claridade, o nome da oficina e a data, o lugar, a hora e minuto da súa admisión.
Á solicitude de axuda, segundo o modelo do anexo I, deberá xuntarse a seguinte documentación:
-Acreditación da personalidade xurídica da entidade solicitante e os seus estatutos, se é o caso.
-Acreditación da representatividade do solicitante.
-Fotocopia cotexada do número ou código de identificación fiscal.
-Certificado orixinal da entidade financeira sobre a titularidade da conta en que se solicita o ingreso do importe da axuda.
-Declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto ou, se é o caso, cubrir, debidamente asinada, a declaración que figura no anexo II.
-Fotocopia da páxina ou páxinas do libro de rexistro de explotación, en que figuren as inscricións correspondentes aos animais por que se solicitan as axudas, ou fotocopias dos documentos de identificación de bovinos emitidos co nome do novo propietario.
-Unha descrición completa da explotación do solicitante en que se van manter os animais obxecto de solicitude.
-Unha declaración do solicitante respecto do número de animais por que solicita a axuda e as condicións destes para optar a súa concesión. Comprometerse a manter os animais adquiridos na súa explotación durante un período mínimo de tres anos, anexo III.
-Certificación da Asociación do Libro Xenealóxico correspondente á raza dos animais adquiridos, que indique se o solicitante é ou non é o titular da gandaría inscrita no citado libro.
-Documentación acreditativa da adquisición dos animais na poxa.
2. O prazo de presentación de solicitudes será durante os 40 días hábiles seguintes á adquisición dos animais.
3. A presentación da solicitude de concesión de axuda polo interesado implicará a autorización á Dirección Xeral de Produción, Industrias e Calidade Agroalimentaria para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Así mesmo, de acordo co establecido na disposición primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
4. Porén, quedan exentas de achegar os xustificantes do cumprimento das obrigas a que se refire o artigo 78 do texto refundido la Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, as especificadas no artigo 41 da Lei de orzamentos xerais da Comunidade Autónoma de Galicia para o ano 2007.
5. Se a documentación presentada fose incompleta ou presentase erros emendables, requirirase o responsable para que no prazo de dez días hábiles, desde o seguinte ao de recepción do requirimento, emende a falla ou xunte os documentos preceptivos, con advertencia de que, se non o fixese, terase por desistido da súa solicitude, de acordo co establecido no artigo 71 da Lei 30/1992, do 26 de novembro, na súa redacción dada pola Lei 4/1999, do 13 de xaneiro.
6. A Consellería do Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
Artigo 7º.-Condicións das poxas e dos animais.
1. As poxas comprenderán un mínimo de 30 animais das especies ovina ou cabrúa e 15 animais para a especie bovina.
2. Os animais que participen nas poxas deberán cumplir, polo menos, os seguintes requisitos:
Estar inscritas no libro xenealóxico das razas mencionadas no anexo I do Real decreto 1734/2000, do 20 de outubro, modificado polo Real decreto 836/2002, do 2 de agosto, e que cumpran os requisitos enunciados no anexo II da anterior normativa.
a) Para as especies ovina ou cabrúa:
1. Proceder de explotacións: indemnes de bruceloses (M3), ou de explotacións con calificación sanitaria equivalente a (M2) e que cumpran os animais os seguintes requisitos:
1.1. Ser orixinarios dunha explotación que presentase un resultado favorable ás probas serolóxicas.
1.2. Presenten un resultado negativo favorable trinta días antes do traslado e vaia acompañado dun certificado do veterinario oficial que certifique o dito resultado.
2. Idades comprendidas entre tres e seis meses para as femias e entre catro e oito meses para os machos reprodutores.
3. Todos os reprodutores ovinos deberán estar identificados electronicamente e xenotipados para o xene PrP.
No caso de explotacións inscritas nos libros xenealóxicos das razas obxecto de subvención, os datos indicados a continuación deberán figurar na súa carta xenealóxica:
-No caso dos machos: só se admitirán os xenotipos ARR/ARR, ARR/AHQ, AHQ/AHQ, ARR/ARQ, ARR/ARH, ARQ/AHQ, AHQ/ARH.
-No caso das femias: ademais dos anteriores, admitiranse as que posúan os xenotipos ARH/ARH, ARQ/ARH.
b) Para a especie bovina:
1. Proceder de explotacións: oficialmente indemnes de tuberculose (T3), oficialmente indemnes de brucelose (B4) ou indemnes de brucelose (B3), indemnes de leucose e libres de peripneumonía contaxiosa bovina. Ademais deberá practicárselles unha proba no transcurso dos últimos trinta días con resultado negativo ás enfermidades indicadas.
2. Idades comprendidas entre os oito y dezaseis meses para as xovencas e entre seis e catorce meses para os machos reprodutores.
c) Non presentar defectos descualificantes.
Artigo 8º.-Tramitación e resolución.
O órgano instrutor do procedemento será a Dirección Xeral de Produción, Industrias e Calidade Agroalimentaria. O expediente será resolto polo conselleiro do Medio Rural, por proposta do director xeral de Produción, Industrias e Calidade Agroalimentaria.
A consellería notificará a resolución, nun prazo de nove meses a partir do día seguinte ao da publicación desta orde no DOG. A falta de notificación no dito prazo poderase entender desestimatoria das peticións de axuda. Esta resolución pon fin á vía administrativa e contra ela poderá presentarse recurso potestativo de reposición ante o mesmo órgano, no prazo dun mes a partir do día seguinte ao da súa notificación, ou ben, alternativamente, recurso contencioso-administrativo no prazo de dous meses contados a partir do día seguinte ao da notificación.
Artigo 9º.-Seguimento e control da concorrencia e acumulación de subvencións, axudas, ingresos ou recursos que financien as actividades subvencionadas.
1. Xunto coa solicitude inicial, os peticionarios das axudas presentarán unha declaración de conxunto de todas as solicitudes efectuadas ou concedidas, para o mesmo proxecto, das distintas administracións ou entes públicos, así como doutros ingresos ou recursos que financien as actividades subvencionadas ou o anexo II debidamente cuberto.
2. En calquera caso, coas xustificacións, e se houbese modificación da declaración anterior, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
Artigo 10º.-Criterios de adxudicación e control da execución dos programas.
1. Terán prioridade as solicitudes dos titulares das explotacións gandeiras pertencentes a asociacións de defensa sanitaria gandeiras (ADSG). A contía das axudas será a indicada no artigo 5º desta orde. Cando o número de solicitudes con dereito a axudas exceda o crédito dispoñible destinado para tal fin, a Dirección Xeral de Produción, Industrias e Calidade Agroalimentaria proporá reducir proporcionalmente as contías unitarias das axudas, co fin de non superar a devandita contía total.
2. O control da execución dos programas levarao a cabo o persoal da Dirección Xeral de Produción, Industrias e Calidade Agroalimentaria.
Artigo 11º.-Modificación das axudas.
1. As subvencións a que se refire esta orde consideraranse subvencións máximas e poderán ser reducidas, por proposta da Dirección Xeral de Produción, Industrias e Calidade Agroalimentaria, cando exista concorrencia doutras axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas.
2. O pagamento da subvención realizarase con xustificación previa polo beneficiario da realización da actividade, proxecto, obxecto ou adopción do comportamento para o cal se concedeu, nos termos establecidos nesta orde.
3. Producirase a perda do dereito ao cobramento total ou parcial da subvención, no suposto de falta de xustificación ou de concorrencia dalgunha das causas previstas no artigo 37 da Lei 38/2003, do 17 de novembro, xeral de subvencións.
4. Toda alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas, poderá dar lugar á modificación da resolución de concesión.
Artigo 12º.-Reintegro da axuda e obriga de facilitar información.
O interesado ten a obriga do reintegro, total ou parcial, da subvención ou axuda pública percibida no suposto de incumprimento das condicións establecidas para a súa concesión e nos demais supostos previstos no artigo 37 da Lei 38/2003, do 17 de novembro, xeral de subvencións e no artigo 78 do texto refundido da Lei de réxime financeiro e orzamentario de Galicia (Decreto lexislativo 1/1999). Así mesmo, ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como as que lle solicite calquera órgano comunitario de inspección ou control.
Artigo 13º.-Réxime de incompatibilidades.
As axudas recollidas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, sempre que se cumpran os límites establecidos na normativa aplicable e que, en ningún caso, se supere o custo total da actividade financiada.
Artigo 14º.-Financiamento.
1. As axudas que deriven da aplicación desta orde financiaranse con cargo á seguinte aplicación orzamentaria dos orzamentos xerais da Comunidade Autónoma de Galicia para o ano 2007:
11.03.713 C771.2: 5.000 euros.
A concesión da axuda someterase á condición suspensiva da existencia de crédito axeitado e suficiente no momento da resolución.
2. Así mesmo, os importes dos orzamentos xerais da Comunidade Autónoma de Galicia con que se financiarán estas axudas poderanse incrementar con fondos comunitarios, estatais ou autonómicos achegados para o efecto.
Estas axudas son cofinanciadas polo Feoga-Orientación nun 75%.
Disposicións adicionais
Primeira.-En todas aquelas cuestións non previstas nesta orde será de aplicación o disposto na Lei 38/2003, do 17 de novembro, xeral de subvencións, e nos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financiero e orzamentario de Galicia, o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Segunda.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar cantas disposicións sexan necesarias para a aplicación desta orde.
Segunda.-Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 15 de marzo de 2007.
Alfredo Suárez Canal
Conselleiro de Medio Rural